RÅDETS BESLUTNING af 24. juli 1997 om ændringer i OECD's arrangement vedrørende offentligt støttede eksportkreditter (97/530/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Det er fortsat nødvendigt, at en ufrugtbar konkurrence inden for offentligt støttede eksportkreditter begrænses mest muligt, og at det internationale samarbejde styrkes;

for at gennemføre dette princip om internationalt samarbejde er Fællesskabet part i arrangementet vedrørende retningslinjer for offentligt støttede eksportkreditter (i det følgende benævnt »arrangementet«), som er indgået inden for rammerne af OECD, og som trådte i kraft i Fællesskabet i henhold til Rådets beslutning af 4. april 1978, senest ændret ved beslutning 97/173/EF (1);

deltagerne i arrangementet har udarbejdet en række foranstaltninger til ændring af bilag IX til arrangementet og til et nyt bilag X dertil, som Fællesskabet bør tiltræde -

VEDTAGET FØLGENDE BESLUTNING:

Artikel 1

Bilag IX til arrangementet erstattes af bilag IX i bilaget.

Artikel 2

Arrangementet suppleres med bilag X i bilaget.

Artikel 3

Denne beslutning er rettet til medlemsstaterne.

Udfærdiget i Bruxelles, den 24. juli 1997.

På Rådets vegne

M. FISCHBACH

Formand

(1) EFT nr. L 69 af 11. 3. 1997, s. 19.

BILAG

»BILAG IX

FREMTIDIGT ARBEJDE

I. GLOBAL AFBINDING

Deltagerne bekræfter, at de er besluttet på at samarbejde med DAC/FA om fastlæggelse af mål for afbindingen af bistand og udarbejdelsen af en mere præcis definition af ubunden bistand. De vil nøje følge arbejdet i DAC/FA. De er enige om at opfordre DAC til at overveje, hvorledes det er muligt at stramme reglerne og øge gennemsigtigheden på følgende måde:

A. Regler

DAC/FA skal hurtigst muligt indlede drøftelser med henblik på at nå til enighed om mål for afbindingen af bistand.

B. Gennemsigtighed

Det skal sammen med DAC/FA fastlægges, hvorledes følgende foranstaltninger til forbedring af gennemsigtigheden kan udformes. Underretning om nærmere angivne ubundne bistandskreditter skal ske senest inden udbudsproceduren iværksættes eller inden [f.eks. 45 kalenderdage/arbejdsdage] efter datoen for undertegnelse af finansieringskontrakten, alt efter hvilken dato der er den tidligste, idet der gives en rimelig frist og projektoplysninger, som gør det muligt at udarbejde bud inden udløbet af udbudsfristen. Der skal ske omgående efterfølgende underretning om navn på og statsborgere i det selskab, der får tildelt kontrakten for særlig ubunden bistand.

Sekretariatet opretter og ajourfører en fortegnelse over sådanne underretninger på OLIS. De i forrige afsnit nævnte oplysninger er ikke fortrolige.

II. »MARKET WINDOWS«

Deltagerne forpligter sig til yderligere at undersøge både spørgsmålet om gennemsigtigheden i og definitionen af såkaldte »market window«-transaktioner med henblik på at hindre konkurrencefordrejning.

III. SEKTORER

A. Landbrug

Et fast tilsagn om at indlede forhandlinger om landbrug i 1994 vedrørende supplerende retningslinjer for eksportkreditter til landbrugsprodukter. Der oprettes en ekspertgruppe, som træder sammen første gang i juli 1994.

B. Stål

Når resultatet af forhandlingerne om en multilateral stålaftale er kendt, tages der stilling til behovet for yderligere eller supplerende retningslinjer i arrangementet vedrørende retningslinjer for offentligt støttede eksportkreditter til stålværker og udstyr hertil.

IV. PRÆMIER OG DERMED FORBUNDNE SPØRGSMÅL

Deltagerne erkender, at forsikrings- og garantipræmier er af stor betydning og et prioriteret spørgsmål, og de er enige om at drøfte retningsgivende principper med henblik på at skabe større konvergens mellem præmierne. I overensstemmelse med deres internationale forpligtelser er deltagerne enige om, at præmierne ikke bør være utilstrækkelige til at give dækning for driftsomkostningerne på lang sigt og for tab. Deltagerne godkender begrebet »risikobaserede præmier« og behovet for at fjerne handelsfordrejninger, uanset om de skyldes præmier eller dermed forbundne vilkår.

Deltagerne bestræber sig af al magt på at nå til en aftale om retningsgivende principper for fastsættelse af præmier og dermed forbundne vilkår inden 1995-mødet i Ministerrådet.

BILAG X

REGLER FOR GENNEMFØRELSE AF SCHAERER-PAKKEN

I. DIFFERENTIERET DISKONTERINGSSATS (DDR)

1. For valutaer, hvor CIRR* er mindre end 10 %.

For forpligtelser til og med den 31. august 1996 gælder følgende formel:

DDR = CIRR* + >NUM>1

>DEN>6 (10 - CIRR*)

+ M

Margen (M) afhænger af kredittens løbetid (R) således:

>TABELPOSITION>

Sidste dag, hvorpå der kan indgås forpligtelser efter denne midlertidige DDR-formel (enkeltstående bundne eller delvis ubundne bistandskreditter, bistandsprotokoller, bistandskreditlinjer eller lignende ordninger; for valutaer, hvor CIRR* er mindre end 10 %), er den 31. august 1996.

Gyldighedsperioden for forpligtelser, der er indgået til og med den 31. august 1996, og hvor denne DDR-formel benyttes, udløber senest den 31. august 1997.

2. For valutaer, hvor CIRR* er større end eller lig med 10 %, gælder følgende DDR-formel:

DDR = CIRR* + M

Værdierne for M (margen) afhænger af R (kredittens løbetid) og er som anført under 1.

3. Med virkning fra den 1. september 1996 benyttes for nye bistandskreditter for alle valutaer følgende DDR-formel:

DDR = CIRR* + M

Værdierne for M (margen) afhænger af R (kredittens løbetid) og er som anført under 1.

II. SDR-BASERET SATS

Til og med den 31. august 1995:

Afsnit 5 b) og 20 a) og anmærkning 3 forbliver gyldige for lande, der tidligere var klassificeret i kategori III. Dette indebærer rent faktisk, at deltagerne fortsat kan anvende den SDR-baserede sats til og med den 31. august 1995.

Gyldighedsperioden for forpligtelser, hvor den SDR-baserede sats benyttes, og som er indgået til og med den 31. august 1995, udløber senest den 29. februar 1996.

III. KLASSIFICERING AF LANDENE

Omklassificering af landene får umiddelbar virkning undtagen for de lande, der var klassificeret i kategori II og omfattet af anmærkning 1, og som omklassificeres til kategori I, som stadig kan have en løbetid på ti år. Transaktioner, der støttes på disse vilkår, bliver ugyldige senest den 28. februar 1997.

Lande, der flytter fra kategori II til kategori I, omfattes af afsnit 6 b) i arrangementet, der gjaldt den 1. marts 1995.

IV. GYLDIGHEDSPERIODEN FOR TIDLIGERE INDGÅEDE FORPLIGTELSER

Gyldighedsperioden for tidligere indgåede forpligtelser i forbindelse med bunden og delvis ubunden bistand skal være to år efter underretningen, for så vidt angår enkeltstående transaktioner, uanset om der er givet underretning som led i en kreditlinje eller en ændring af en tidligere underretning. Når et land første gang ikke anses for berettiget til 17- eller 20-årige lån fra Verdensbanken, begrænses gyldighedsperioden for eksisterende og nye bundne eller delvis ubundne bistandskreditlinjer, som der er givet underretning om, eller som er undertegnet, til et år efter tidspunktet for den potentielle omklassificering i overensstemmelse med anmærkning 7 til arrangementet. Der er mulighed for fornyelse på nye vilkår (i overensstemmelse med reglerne i arrangementets kapitel III):

- efter omklassificeringen af landene, og

- efter en ændring af reglerne i arrangementet.

Når DDR ændres, kan de hidtidige vilkår opretholdes.

V. FREMTIDIGT ARBEJDE

Se bilag IX.«